Azizbek Toʻlqinbekov. Azizbek Toʻlqinbekov (2007-yil 10-fevralda tugʻilgan) – oʻzbekistonlik professional futbolchi. Oʻzbekiston Superligasining „Bunyodkor“ klubida markaziy himoyachi ampulasida toʻp suradi. Biografiyasi. Umidli futbolchi. 2024-yilda The Guardian nashri eʼlon qilgan jahonning eng umidli oʻyinchilari TOP-60 lik roʻyxatga Azizbek Toʻlqinbekovni ham kiritgan. Klub faoliyati. Azizbek „Bunyodkor“ futbol klubining akademiyasi tarbiyalanuvchisi. Uning birinchi murabbiyi Yevgeniy Kazakov. Toʻlqinbekov „Bunyodkor“ safida 2022-yil 7-noyabr kuni, Oʻzbekiston Superligasi turniri doirasida „Qoʻqon 1912“ jamoasiga qarshi oʻyinda debyut oʻyinini oʻtkazgan. Azizbek 15 yosh, 8 oy va 28 kunligida oʻzining professional faoliyatidagi ilk oʻyinini Ivan Bošković murabbiyligida oʻtkazgan. Bu bilan u ligadagi eng yosh debyutantga aylangan. 2023-yilda Oʻzbekiston Superligasida bu safar ham bitta oʻyinda ishtirok etgan. 2024-yilgi mavsumda Azizbek „Bunyodkor“ asosiy jamoasining doimiy aʼzosiga aylandi. Mavsum davomida Oʻzbekiston oliy divizionida 17 ta oʻyinda, shuningdek, Oʻzbekiston Kubogida 4 ta oʻyinda maydonga tushgan. Toʻlqinbekov mavsum davomida professional faoliyatidagi ilk golini „Jayxun“ klubi darvozasiga kiritgan. 2024-yil 15-oktyabrda u Angliyaning "The Guardian" gazetasi tomonidan 2007-yilda dunyoga kelgan eng yaxshi futbolchilardan biri sifatida eʼtirof etilgan. Terma jamoadagi faoliyati. Toʻlqinbekov Oʻzbekiston yoshlar terma jamoasi aʼzosi boʻlib, Oʻzbekiston U17 terma jamoasi safida 2023-yilgi AFC U-17 Osiyo chempionati va 2023 -yilgi FIFA U-17 Jahon chempionatida ishtirok etgan va 17 ta uchrashuvda maydongga tushggan. 2024-yildan buyon Oʻzbekiston yoshlar terma jamoasi tarkibidagi oʻyinlarda ishtirok etmoqda. Yoshlar terma jamoasi tarkibida jami 16 oʻyin oʻtkazgan va 2 ta gol muallifi boʻlgan (ikkalasi ham Kambodja yoshlar terma jamoasiga).